夢東坡先生
作者：方回
朝代：宋

paragraphs: 夜夢東坡公，分我龍腦香。
玉指撮冰雪，佩之鞶带囊。
江湖衰老蹤，十度遊潯陽。
始入紫極宮，勉和瓊田章。
太白實首唱，繼以雙井黄。
此詩豈容續，束緼儕朝陽。
孺子可教歟，馭風來帝傍。
跛鼈傅羽翼，恍惚追龍驤。
文通五色筆，尚爲文字祥。
公名蔽天壤，誰敢邀餘光。
再拜眉山集，一上秋聲堂。
殘馥果容丐，永流千古芳。